## El Consell aprova el decret de creació del CEIP Sibil·la Mercer a Picassent

*** El pressupost destinat a gastos de funcionament d’esta infraestructura educativa ascendix a 218.812 euros
* El nou centre té previst allotjar 6 unitats d’Educació Infantil de segon cicle i 12 d’Educació Primària**

El Consell ha aprovat el decret que regula la creació del Centre d’Educació Infantil i Primària (CEIP) Sibil·la Mercer a Picassent, que entrarà en funcionament el pròxim curs escolar 2025-2026.

La posada en marxa d’esta infraestructura, executada a través del pla Edificant, requerix una inversió en personal i gastos de funcionament de 218.812 euros, que seran sufragats a càrrec del pressupost de la Generalitat de les anualitats 2025 i 2026. Concretament, s’invertiran 57.792 euros del pressupost de 2025 i 161.019 del de 2026.

Així, en este pròxim curs el centre disposarà de 3 unitats d’Educació Infantil de segon cicle i de 6 d’Educació Primària. Estes 9 unitats tindran capacitat per a 225 alumnes i, en cursos successius, s’incrementaran fins a 6 unitats d’Educació Infantil de segon cicle i 12 unitats d’Educació Primària, amb capacitat per a 450 llocs escolars.

A més, El nou CEIP, situat en el carrer Compositor Alberto Muñoz Bobi, de Picassent, comptarà amb 17 docents, dels quals 16 són mestres d’Infantil, Primària, Anglés, Música, Educació Física, Pedagogia Terapèutica i Audició i Llenguatge, i un professor/a d’Orientació Educativa.

Amb la creació d’este nou centre en Picassent es dona resposta a les demandes de la comunitat educativa, garantint l’escolarització de l’alumnat en un entorn adequat i de qualitat.

Fecha: 05/08/2025